Кара-Март суусу
Кара-Март суусу – Көгарттын оң куймасы. Сузак районунун аймагында. Узундугу 25 км, алабынын аянты 176 км2. Алабынын деңиз деңгээлинен орточо бийиктиги 1500 м. Фергана тоо тизмегинин түштүк-батыш капталындагы бөксө тоодон Жошо деген ат менен башталып, кууш кокту аркылуу батышка карай, ортоңку агымында жазыраак Кара-Март өрөөнүнө чыгып, түштүктү карай агат. Оң куймасы – Ак-Тооктун чатынан кууш босого аркылуу өтүп, Көгартка куят. Негизги куймасы – Ак-Тоок (узундугу 20 км; баш жагы Каду деп аталат). Жылдык орточо чыгымы 0,91 м2/сек, эң көбү апрель–майда, эң азы февралда байкалат. Негизинен кар, жаан-чачын жана булак сууларынан куралат. Өрөөндүн айрым жеринде жаңгак токою кездешет. Сугатка пайдаланылат. Алабында Кыз-Көл, Кара-Март, Ак-Талаа, Кутурган, Ак-Тоок жана башка кыштагы жайгашкан.

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9

Сузак району
Кыргызстандын суулары‎